重一首同聖俞鄰幾持國作用前韻
作者：劉敞
朝代：宋

paragraphs: 昭君信絕世，窈窕秘瑤臺。
歲華坐將晚，玉輦何當來。
一以畫爲賞，有如鴆爲媒。
含悲下紫殿，即路指黄埃。
光艷動左右，君心再徘徊。
白水不可變，孤芳從此摧。
盛時能幾何，千載獨餘哀。
至今青塚傍，積怨昏不開。
掖庭用色選，丹青以利回。
寄語閨中子，何憾處蒿萊。